b"\n_START_ARTICLE_\nBrooke Shields\n_START_SECTION_\nZgodnje \xc5\xbeivljenje\n_START_PARAGRAPH_\nBrooke Christa Shields se je rodila v New York Cityju, New York, Zdru\xc5\xbeene dr\xc5\xbeave Amerike Francisu Alexandru \xc2\xbbFranku\xc2\xab\xc2\xa0Shieldsu in Teri Shields, ki sta se lo\xc4\x8dila nekaj mesecev po njenem rojstvu._NEWLINE_Njen priimek pravzaprav izvira iz irskega priimka \xc3\x93 Siadhail._NEWLINE_Po o\xc4\x8detovi strani ima Brooke Shields francoske in italijanske korenine in je potomka nekaj evropskih kraljevih dru\xc5\xbein. Leta 2010 se je pojavila v NBC-jevi dokumentarni oddaji Dru\xc5\xbeinsko drevo, kjer slavne osebnosti odkrivajo svoje korenine; v oddaji je izvedela, da je potomka Ludvika IX. Francoskega in Henrika IV. Francoskega ter sorodnica Ludvika XIV. Francoskega. Njena babica po o\xc4\x8detovi strani je italijanska princesa Donna Marina Torlonia, njen dedek pa tenisa\xc4\x8d Frank Shields. Brooke Shields je bila vzgojena v rimskokatoli\xc5\xa1ki veri. Ima dva polbrata in tri polsestre._NEWLINE_Ko je bila Brooke Shields stara pet dni, je njena mama, igralka in fotomodel, odkrito povedala, da si \xc5\xbeeli, da bi bila njena h\xc4\x8derka aktivna v igralskem in manekenskem poslu._NEWLINE_Brooke Shields je pri desetih letih ob prejemu svoje svete birme posvojila srednje ime \xc2\xbbCamille\xc2\xab. V \xc4\x8dasu, ko je hodila na srednjo \xc5\xa1olo, je \xc5\xbeivela v Haworthu, New Jersey.\n_START_SECTION_\nZgodnja kariera (1966\xe2\x80\x931977)\n_START_PARAGRAPH_\nBrooke Shields je s svojo kariero pri\xc4\x8dela pri enajstih mesecih kot fotomodel, ko se je pojavila v reklami za milo Ivory, ki jo je posnel Francesco Scavullo. Kmalu zatem je najela svojo prvo agentko, Eileen Ford, ustanoviteljico manekenske agencije Ford, ki ji je pomagala pri izgradnji nadaljnje uspe\xc5\xa1ne kariere otro\xc5\xa1kega fotomodela; v intervjuju za njen \xc5\xbeivljenjepis, izdan preko programa Lifetime Network, je Eileen Ford dejala, da je postala agentka za otroke izklju\xc4\x8dno zato, ker so jo navdu\xc5\xa1ili nastopi Brooke Shields._NEWLINE_Brooke Shields je \xc5\xa1e naprej igrala v reklamah in nadaljevala s svojo manekensko kariero, leta 1974 pa je posnela \xc5\xa1e svoj igralski prvenec, televizijski film After the Fall; v filmu je upodobila h\xc4\x8derko glavnega junaka. V naslednjih letih je zaigrala \xc5\xa1e v filmu Alice, Sweet Alice (1976) in televizijskem filmu The Prince of Central Park. Igrati je pri\xc4\x8dela tudi v gledali\xc5\xa1\xc4\x8du._NEWLINE_Leta 2009 je fotograf Richard Prince na razstavi svojih fotografij v galeriji Tate Modern, Spiritual America, razstavil tudi fotografijo gole Brooke Shields, ki jo je posnel, ko je bila stara deset let. Ko so o tem obvestili policijo, je moral fotografijo odstraniti z razstave.\n_START_SECTION_\n1978\xe2\x80\x931984: Preboj\n_START_PARAGRAPH_\nBrooke Shields je svojo prvo pomembnej\xc5\xa1o filmsko vlogo zaigrala leta 1978, ko se je pojavila v filmu Louisa Mallea, Pretty Baby, v katerem je zaigrala dvanajstletno prostitutko, ki skupaj s svojo mamo, tudi prostitutko (Susan Sarandon), \xc5\xbeivi v bordelu. V filmu se je nekajkrat pojavila popolnoma gola; ker je bila ob izidu filma stara le dvanajst, v \xc4\x8dasu snemanja pa po vsej verjetnosti enajst let, so film na za\xc4\x8detku ve\xc4\x8dkrat obravnavali kot otro\xc5\xa1ko pornografijo. Kljub temu so film kritiki v glavnem hvalili, njen nastop pa tudi; Roger Ebert iz revije Chicago Sun-Times je, na primer, napisal, da Brooke Shields v tem filmu \xc2\xbbresni\xc4\x8dno oblikuje svoj lik; njena prefinjenost in globina sta osupljivi.\xc2\xab Kmalu zatem je izdala svoj naslednji film, Wanda Nevada (1979), ki je bil nekoliko manj uspe\xc5\xa1en in nekoliko manj kontroverzen. V tem \xc4\x8dasu je zaigrala \xc5\xa1e v ne tako uspe\xc5\xa1nih filmih King of the Gypsies (1978), Tilt (1979) in Just You and Me, Kid (1979)._NEWLINE_Zgodaj leta 1980 je takrat \xc5\xa1tirinajstletna Brooke Shields postala najmlaj\xc5\xa1i fotomodel, kar se jih je kdaj pojavilo v reviji Vogue. Kasneje tistega leta se je pojavila v kontroverznem televizijskem in \xc4\x8dasopisnem oglasu za kavbojke znamke Calvin Klein. V televizijskem oglasu je izrekla svoj slavni in kontroverzni citat: \xc2\xbb\xc5\xbdelite vedeti, kaj je med menoj in mojimi 'kalvinkami'? Ni\xc4\x8d.\xc2\xab S tem oglasom je Brooke Shields pripomogla k temu, da je Calvin Klein nemudoma zaslovel kot uspe\xc5\xa1en modni oblikovalec. Kasneje je zaigrala v \xc5\xa1e nekaj reklamah za obla\xc4\x8dila znamke Calvin Klein._NEWLINE_Leta 1980 je Brooke Shields postala najmlaj\xc5\xa1a oseba, kar se jih je kdaj pojavilo v oddaji The Muppet Show; v epizodi serije, v kateri je zaigrala, je skupaj z Mupetki priredila lastno razli\xc4\x8dico zgodbe Alica v \xc4\x8cude\xc5\xbeni de\xc5\xbeeli. Naslednjega leta je postala tudi najmlaj\xc5\xa1a oseba, kar jih je kdaj vodilo ABC-jevo oddajo Fridays, oddajo s ske\xc4\x8di, podobno oddaji Saturday Night Live._NEWLINE_V zgodnjih osemdesetih je Brooke Shields pri\xc4\x8dela sodelovati z organizacijo Ameri\xc5\xa1ko plju\xc4\x8dno zdru\xc5\xbeenje (American Lung Association), ki spodbuja slavne osebnosti k temu, da med svojim ob\xc4\x8dinstvom promovirajo nekadilce. Nekoliko kasneje je pri\xc4\x8dela sodelovati z organizacijo USO in poleg Boba Hopea nastopati na njihovih prireditvah._NEWLINE_Po treh desetletjih snemanja filmov najuspe\xc5\xa1nej\xc5\xa1i film Brooke Shields \xc5\xa1e vedno ostaja za oskarja in zlati globus nominiran film Plava laguna, v katerem je zaigrala poleg Christopherja Atkinsa. Tudi ta film je v javnosti izzovel nekaj ogor\xc4\x8denja zaradi ljubezenskih prizorov med najstnikoma na osamljenem tropskem otoku, v katerih sta se oba igralca, ki sta bila ob izidu filma stara devetnajst in petnajst let, pojavila gola. Kasneje je Brooke Shields za ameri\xc5\xa1ko kongresno preiskavo pri\xc4\x8dala, da so za nekatere prizore uporabili starej\xc5\xa1e dvojnike. Kritiki so filmu dodelili me\xc5\xa1ane ocene, Brooke Shields pa si je za svoj nastop v njem prislu\xc5\xbeila zlato malino v kategoriji za \xc2\xbbnajslab\xc5\xa1o igralko\xc2\xab\xc2\xa0in nominacijo za nagrado Young Artist Awards v kategoriji za \xc2\xbbnajbolj\xc5\xa1o mlado filmsko igralko\xc2\xab. Film je bil finan\xc4\x8dno kljub temu izredno uspe\xc5\xa1en; samo v Zdru\xc5\xbeenih dr\xc5\xbeavah Amerike in Kanadi naj bi zaslu\xc5\xbeil 58.853.106 $. Med letoma 1981 in 1984 je Brooke Shields vsako leto prejela nagrado People's Choice Awards v kategoriji za \xc2\xbbnajljub\xc5\xa1o mlado igralko.\xc2\xab_NEWLINE_Leta 1981 je Brooke Shields izdala film Endless Love, za katerega je bila nominirana za svojo drugo zlato malino v kategoriji za \xc2\xbbnajslab\xc5\xa1o igralko\xc2\xab. Ogleda filma organizacija MPAA na za\xc4\x8detku ni priporo\xc4\x8dala mlaj\xc5\xa1im od osemnajst let, a so to oceno kmalu po izidu spremenili v oceno R, kar pomeni, da mlaj\xc5\xa1im od sedemnajst let ob ogledu filma priporo\xc4\x8dajo star\xc5\xa1evski nadzor. Med letoma 1981 in 1983 je bila Brooke Shields skupaj s svojo mamo, fotografom Garyjem Grossom in revijo Playboy vpletena v to\xc5\xbebo, vlo\xc5\xbeeno na sodi\xc5\xa1\xc4\x8de v New York Cityju. Njena mama je fotografa Garyja Grossa to\xc5\xbeila, ker je podpisala pogodbo, v kateri je svoji h\xc4\x8derki dovolila (v Zdru\xc5\xbeenih dr\xc5\xbeavah Amerike morajo pogodbe mladoletnih fotomodelov podpisovati njihovi star\xc5\xa1i ali uradni skrbniki), da posname fotografijo za naslovnico knjige Sugar and Spice, za katero se je nazadnje izkazalo, da je del revije Playboy. Sodi\xc5\xa1\xc4\x8de je razsodilo v prid fotografa, a zaradi zanke v newyor\xc5\xa1kem zakoniku bi bila razsodba po vsej verjetnosti druga\xc4\x8dna, \xc4\x8de bi se Brooke Shields obravnavalo kot \xc2\xbbotro\xc5\xa1ki fotomodel\xc2\xab\xc2\xa0in ne kot \xc2\xbbotro\xc5\xa1ko umetnico\xc2\xab._NEWLINE_Do \xc5\xa1estnajstega leta je Brooke Shields \xc5\xbee veljala za eno izmed najbolj prepoznavnih oseb na svetu, predvsem zato, ker si je s svojo kariero oblikovala podobo provokativnega fotomodela in kontroverzne otro\xc5\xa1ke igralke. Revija TIME je na naslovnici svoje \xc5\xa1tevilke, izdane 9. februarja 1981 poro\xc4\x8dala, da na dan kot fotomodel zaslu\xc5\xbei okoli 10.000 $. Leta 1983 se je pojavila na oktobrski in novembrski naslovnici ameri\xc5\xa1ke revije Vogue, decembra pa \xc5\xa1e na italijanski razli\xc4\x8dici revije Vogue. V tem \xc4\x8dasu je Brooke Shields redno obiskovala no\xc4\x8dni klub Studio 54 v New York Cityju.\n_START_SECTION_\n1985\xe2\x80\x931995: Nadaljevanje s filmsko kariero\n_START_PARAGRAPH_\nBrooke Shields med letoma 1984 in 1988 ni izdala ni\xc4\x8desar. Leta 1986 so ji sicer ponudili vlogo Andie Walsh v filmu Howarda Deutcha, Pretty in Pink, vendar jo je zavrnila, ker ni \xc5\xbeelela zamuditi svojega \xc5\xa1olanja (takrat se je \xc5\xa1olala na univerzi Princeton). Vlogo je nazadnje dobila Molly Ringwald. Iz istega razloga je zavrnila tudi vlogo Kathryn Murphy v filmu Jonathana Kaplana Obto\xc5\xbeena (1988), ki jo je kasneje dobila Kelly McGillis, vlogo Tess McGill v filmu Mikea Nicholsa, Delovno dekle (1988), ki jo je dobila Melanie Griffith in bila zanjo nominirana za oskarja ter vlogo Ann Bishop Mullany v filmu Stevena Soderbergha Seks, la\xc5\xbei in videotrakovi (1989), ki jo je dobila Andie MacDowell in bila zanjo nominirana za zlati globus. Poleg tega je leta 1990 od\xc5\xa1la na avdicijo za vlogo Vivian v filmu \xc4\x8cedno dekle, ki pa jo je nazadnje dobila Julia Roberts, ki je s tem filmom zaslovela._NEWLINE_Leta 1988 je Brooke Shields zaigrala Taro Holden v televizijskem filmu The Diamond Trap, naslednjega leta pa je imela manj\xc5\xa1o vlogo stevardese v filmu Speed Zone!. Istega leta je zaigrala glavno vlogo v filmu Roberta Ellisa Millerja, Brenda Starr, ob Timothyju Daltonu in Diani Scarwid. Film je temeljil na istoimenskem stripu Dalea Messicka. Glavno vlogo v njem je najprej dobila Jessica Lange, ki pa jo je nazadnje zavrnila. Nato sta se za vlogo Brende Starr zanimali Anjelica Huston in Melanie Griffith, nazadnje pa jo je dobila Brooke Shields. Film so sicer posneli \xc5\xbee leta 1986, a ga tri leta niso izdali, saj so se zavlekli sodni postopki, ki so odlo\xc4\x8dali o lastniku distribucije filma. Ob izidu so filmski kritiki filmu dodelili v glavnem negativne ocene, njenemu nastopu pa tudi; Peter Travers iz revije Rolling Stone je, na primer, napisal: \xc2\xbbNa Brookini Brendi je toliko slabega, da boste morda mislili, da je zlobna. A to sploh ni res.\xc2\xab Kljub temu je bil film finan\xc4\x8dno dokaj uspe\xc5\xa1en, saj je \xc5\xbee v prvem tednu od izida zaslu\xc5\xbeil ve\xc4\x8d kot 30.000 $._NEWLINE_V naslednjih letih je Brooke Shields zaigrala v \xc5\xa1e nekaj manj odmevnih filmih, kot so Backstreet Dreams (1990) ob Sherilyn Fenn, Running Wild (1992) ob Davidu Keithu ter Martinu Sheenu in I Can Make You Love Me (1993) ob Richardu Thomasu. Leta 1994 je zaigrala v Broadwayjskem muzikalu Brilijantina, kjer je ob Rickyju Paullu Goldinu, Rosie O'Donnell in Megan Mullally zaigrala Betty Rizzo. Gledali\xc5\xa1ko igro, ki jo je re\xc5\xbeiral Jeff Calhoun, so gledali\xc5\xa1\xc4\x8du Eugenea O'Neilla prvi\xc4\x8d upodobili 11. maja 1994, uprizarjali pa so jo \xc5\xa1e ve\xc4\x8d let, vendar so nekajkrat zamenjali igralsko zasedbo._NEWLINE_Leta 1993 je dobila vlogo v \xc4\x8drni komediji Toma Sterna, Freaked, kjer je zaigrala poleg Alexa Winterja, Michaela Stoyanova, Williama Sadlerja in Megan Ward. Film, ki se je premierno predvajal na filmskem festivalu v Torontu, je s strani filmskih kritikov prejel v glavnem pozitivne ocene, a je bil finan\xc4\x8dno dokaj neuspe\xc5\xa1en, saj je v prvem tednu od izida zaslu\xc5\xbeil le 6.957 $. V \xc4\x8dasu, ko se je predvajal v kinematografih, je film zaslu\xc5\xbeil le 30.000 $._NEWLINE_Brooke Shields v naslednjih letih ni zaigrala opaznej\xc5\xa1ih vlog. Leta 1993 se je pojavila v epizodi televizijske serije Tales from the Crypt, naslednjega leta pa je imela manj\xc5\xa1o vlogo v televizijski seriji An American Love. Poleg tega je zaigrala v filmih The Postgraduate (1994) in The Seventh Floor (1994) ter v televizijskem filmu Nothing Lasts Forever (1995).\n_START_SECTION_\n1996 - danes: Zdaj\xc5\xa1nja kariera\n_START_PARAGRAPH_\nLeta 1996 je Brooke Shields zaigrala Joeyjevo zasledovalko v epizodi popularne komi\xc4\x8dne televizijske serije Prijatelji. S svojim nastopom je navdu\xc5\xa1ila NBC-jeve producente in tako dobila glavno vlogo v televizijski seriji Nenadoma Susan, ki jo je tudi producirala. Za svojo upodobitev glavnega lika, novinarke Susan, je bila nagrajena z nagrado People's Choice Award v kategoriji za \xc2\xbbnajljub\xc5\xa1o \xc5\xbeensko igralko v novi televizijski seriji\xc2\xab\xc2\xa0leta 1997 in nominirana za dva zlata globusa v kategoriji za \xc2\xbbnajbolj\xc5\xa1i nastop igralke v televizijski seriji - Komedija/muzikal\xc2\xab, in sicer v letih 1997 in 1998. Posneli so \xc5\xa1tiri sezone serije in jo izdajali med letoma 1996 in 2000. Leta 1996 je Brooke Shields poleg Kieferja Sutherlanda in Reese Witherspoon zaigrala stransko vlogo v kriminalnem filmu Matthewa Brighta, Avtocesta brez izhoda, v katerem je zaigrala Mimi, \xc5\xbeeno serijskega morilca (Kiefer Sutherland). Nato je leta 1998 zaigrala homoseksualko Lily v televizijskem filmu The Misadventures of Margaret. V naslednjih letih je imela manj\xc5\xa1e vloge v ne tako pomembnih filmih, kot so The Weekend (1999), Black and White (1999), The Bachelor (1999), The Disenchanted Forest (1999) in After Sex (2000). Leta 2001 je kanal Lifetime izdal televizijsko serijo What Makes a Family z Brooke Shields in Cherry Jones v glavnih vlogah. Televizijska serija, posneta po resni\xc4\x8dni zgodbi, je govorila o poro\xc4\x8denih lezbi\xc4\x8dnih mamah, ki se soo\xc4\x8data s floridskimi zakoni o posvojitvah. Takrat se je pojavila tudi v epizodi komi\xc4\x8dne serije Pa me ustreli!. Istega leta je ponovno zaigrala v gledali\xc5\xa1\xc4\x8du, saj se je pojavila v priredbi gledali\xc5\xa1ke igre Kabaret. V naslednjih je v gledali\xc5\xa1\xc4\x8du zaigrala \xc5\xa1e dvakrat, in sicer v igrah Wonderful Town (2003) in Chicago (2004\xe2\x80\x932005)._NEWLINE_Brooke Shields je leta 2004 nekajkrat zaigrala v televizijski seriji Oh, ta sedemdeseta. V nekaj epizodah je zaigrala Pam Burkhart, Jackiejino (Mila Kunis) mamo, ki je imela kraj\xc5\xa1e razmerje z Donninim (Laura Prepon) o\xc4\x8detom (Don Stark). Potem, ko so scenaristi nehali pisati dialoge za njen lik, se v seriji ni ve\xc4\x8d pojavila. Poleg tega je Brooke Shields pripovedovala ob posnetku Sony/BMG-jevega violinskega koncerta The Runaway Bunny Glena Rovena. Koncert so sicer izvedli v kraljevi filharmoniji in dvorani Ittai Shapira. V kasnej\xc5\xa1i polovici 2000. let se je Brooke Shields pojavila v epizodah televizijskih serij, kot so NBC-jeva serija Zakon in red, FX-jeva serija Pod no\xc5\xbeem lepote in CBS-jeva serija Dva mo\xc5\xbea in pol. Leta 2005 je zaigrala tudi v epizodi \xc2\xbbBlue Balls Lagoon\xc2\xab\xc2\xa0druge sezone HBO-jeve serije Priskledniki. Leta 2007 se je prvi\xc4\x8d pojavila v Disney Channelovi televizijski seriji Hannah Montana, v kateri je zaigrala Susan Stewart, mamo glavne junakinje, Miley Stewart (Miley Cyrus), ki je umrla leta 2004. Do leta 2009 je zaigrala v treh epizodah serije._NEWLINE_Leta 2008 je Brooke Shields poleg Kim Raver in Lindsay Price dobila eno od treh glavnih vlog v dramski televizijski seriji \xc5\xbdenska d\xc5\xbeungla, Wendy Healy. Serijo so snemali do leta 2009 in v tem \xc4\x8dasu posneli le eno sezono oziroma dvajset epizod. Leta 2009 se je pojavila v situacijski komediji The Middle, kjer je v dveh epizodah zaigrala Frankie, sosedo lika Patricie Heaton. Leta 20101 je Brooke Shields ob Brendanu Fraserju zaigrala glavno vlogo v filmu Rogerja Kumba, Kosmato ma\xc5\xa1\xc4\x8devanje. Filmu so kritiki dodelili predvsem negativne ocene, poleg tega pa je bil tudi finan\xc4\x8dno izredno neuspe\xc5\xa1en. Istega leta je zaigrala v televizijskem filmu The Boy Who Cried Werewolf. 28. junija 2011 je Brooke Shields ponovno zaigrala na Broadwayju, kjer je v muzikalu The Addams Family dobila vlogo Morticie. Poleg tega se je pojavila \xc5\xa1e v kratkem filmu That Is All in filmih Chalet Girl ter The Greening of Whitney Brown. V slednjem je zaigrala Joan Brown, mamo glavnega lika, Whitney Brown (Sammi Hanratty).\n_START_SECTION_\nZasebno \xc5\xbeivljenje\n_START_PARAGRAPH_\nJunija 2009 je Brooke Shields v intervjuju z revijo Health dejala, da je svojo nedol\xc5\xbenost izgubila pri dvaindvajsetih letih. Dejala je, da bi se to po vsej verjetnosti zgodilo \xc5\xbee prej, \xc4\x8de bi imela bolj\xc5\xa1o samopodobo._NEWLINE_Sredi osemdesetih je Brooke Shields med \xc5\xa1olanjem na univerzi Princeton hodila s svojim so\xc5\xa1olcem Deanom Cainom. Poleg tega so jo povezali tudi z Johnom F. Kennedyjem, ml., igralcem Liam Neeson in pevcem George Michael. Bila je tudi eno od najljub\xc5\xa1ih deklet japonskega princa Naruhita. Po romanci z Johnom Travolto je \xc5\xa1estnajstletna Brooke Shields pri\xc4\x8dela hoditi z osemnajstletnim Mohammedom, sinom bilijonarja Adnana Khashoggija, s katerim sta se spoznala v Cannesu. Pri osemnajstih je spoznala Dodija Fayeda, s katerim sta se spoprijateljila. Ko je dopolnila \xc5\xa1tiriindvajset let, je ob praznovanju njegovega triintridesetega rojstnega dne z njim pre\xc5\xbeivela no\xc4\x8d v Parizu._NEWLINE_V poznih devetdesetih je Brooke Shields s svojo postavo pri\xc4\x8dela s promocijo fitnesa, saj je menila, da gre \xc5\xbeenskost z roko v roki s fizi\xc4\x8dno pripravljenostjo._NEWLINE_Brooke Shields se je poro\xc4\x8dila dvakrat. Od 19. aprila 1997 do 9. aprila 1999 je bila poro\xc4\x8dena s tenisa\xc4\x8dem Andrejem Agassijem; par sta postala leta 1993. 4. aprila 2001 se je poro\xc4\x8dila s televizijskim scenaristom Chrisom Henchyjem, ki ga je spoznala preko skupnih prijateljev. Par ima dve h\xc4\x8derki: Rowan Francis (roj. 15. maj 2003) in Grier Hammond (roj. 18. april 2006)._NEWLINE_Brooke Shields je govornica Tupperwareove kampanje Veriga samozavesti PAMETNIH deklet (Chain of Confidence SMART Girls), ki dekleta u\xc4\x8di, da morajo negovati svoje fizi\xc4\x8dno in mentalno zdravje.\n_START_SECTION_\nPoporodna depresija\n_START_PARAGRAPH_\nBrooke Shields je spomladi leta 2005 za revije, kot je Guideposts in v oddaji The Oprah Winfrey Show spregovorila o svojem boju s poporodno depresijo. O tej izku\xc5\xa1nji je dejala, da je vklju\xc4\x8devala depresijo, samomorilne misli, nesposobnost odzivanja na potrebe njenega dojen\xc4\x8dka in zapoznelo materinsko vez. Izku\xc5\xa1njo je po njenem mnenju spro\xc5\xbeil travmati\xc4\x8den porod, stres zaradi umetne, in vitro oploditve, splav, smrt njenega o\xc4\x8deta tri tedne pred porodom in zgodovina depresije v dru\xc4\x91\xc5\xbeini, pa tudi spremembe hormonskega ravnovesja zaradi poroda. V svoji knjigi, naslovljeni Down Came the Rain, opisuje to izku\xc5\xa1njo, z njo pa je \xc5\xbeelela z dejstvi o poporodni depresiji seznaniti tudi \xc5\xa1ir\xc5\xa1o javnost._NEWLINE_Maja 2005 je Tom Cruise, scientolog, ki ne verjame, da bi se moralo ob psihi\xc4\x8dnih boleznih zatekati k psihiatriji, Brooke Shields tako profesionalno kot zasebno predlagal, da bi spregovorila proti uporabi antidepresiva Paxil. V enem izmed intervjujev je dejal: \xc2\xbbImamo \xc5\xbeensko in Brooke Shields imam rad, ker mislim, da je izjemno talentirana \xc5\xbeenska, ampak ko jo pogleda\xc5\xa1, [pomisli\xc5\xa1]: 'Kaj se je zgodilo z njeno kariero?\xc2\xab\xc2\xa0Brooke Shields sama je dejala, da je bila njegova izjava \xc2\xbbneodgovorna\xc2\xab\xc2\xa0in \xc2\xbbnevarna\xc2\xab. Dejala je, da bi se Tom Cruise moral \xc5\xa1e naprej \xc2\xbbdr\xc5\xbeati bojevanja z vesoljci\xc2\xab\xc2\xa0(takrat je namre\xc4\x8d ravno iz\xc5\xa1el njegov film Vojna svetov, njen komentar pa se je nana\xc5\xa1al tudi na nekatere bolj eksoti\xc4\x8dne scientolo\xc5\xa1ke doktrine), \xc2\xbbmateram pa prepustiti odlo\xc4\x8ditev, kak\xc5\xa1en je najbolj\xc5\xa1i na\xc4\x8din za zdravljenje poporodne depresije.\xc2\xab\xc2\xa0Igralka se je na nadaljnje napade s strani Toma Cruisea odzvala v eseju\xc2\xa0\xc2\xbbVojna svetov\xc2\xab, ki ga je 1. julija 2005 objavila revija The New York Times in v katerem je dejala, da ji je zdravstvena pomo\xc4\x8d pri boju s poporodno depresijo pomagala: \xc2\xbbNa nek \xc4\x8duden na\xc4\x8din me je pomirilo, ko mi je moj porodni\xc4\x8dar dejal, da so moji ob\xc4\x8dutki grozljivega obupa in samomorilne misli direktno povezane z biokemi\xc4\x8dnim ravnovesjem v mojem telesu. Ko si enkrat priznamo, da je poporodna depresija resna zdravstvena te\xc5\xbeava, zdravljenje postane dosegljivo in v javnosti bolj sprejmljivo. Ob zdravni\xc5\xa1ki oskrbi, sicer sem se sedaj \xc5\xbee odpovedala zdravilom, a brez njih ne bi postala ljube\xc4\x8d star\xc5\xa1, kakr\xc5\xa1en sem sedaj.\xc2\xab 31. avgusta 2006 je spletna stran USAToday.com poro\xc4\x8dala, da se ji je Tom Cruise zasebno opravi\xc4\x8dil, da je Brooke Shields opravi\xc4\x8dilo sprejela in kasneje dejala, da je \xc2\xbbpri\xc5\xa1lo iz srca\xc2\xab. Tri mesece kasneje, novembra 2006, sta se z njenim mo\xc5\xbeem udele\xc5\xbeila poroke Toma Cruisa s Katie Holmes."